|  |
| --- |
|  Til høringsparterne      |

Høring over udkast til bekendtgørelse om tilskud til permanent ekstensivering

Landbrugsstyrelsen sender hermed udkast til bekendtgørelse om tilskud til permanent ekstensivering i ekstern høring.

Eventuelle bemærkninger til udkastet til bekendtgørelsen bedes sendt til Landbrugsstyrelsen til:

* Landbrugsstotte-Geodata@lbst.dk

med angivelse af j.nr. 24-2228-00002 **senest den 26. juli 2024**.

Eventuelle spørgsmål til bekendtgørelsesudkastet bedes rettet til:

* Binh Thanh Pham – thupha@lbst.dk

De indkomne høringssvar fra eksterne høringsparter vil blive offentliggjort på Hørings­portalen, www.hoeringsportalen.dk, efter høringsfristens udløb.

Landbrugsstyrelsen gør opmærksom på, at der ved afgivelse af høringssvar til udkastet til bekendtgørelse samtidig gives samtykke til offentliggørelse af høringssvar, e-mailadresse og afsenders navn.

**Baggrund for den nye bekendtgørelse**

Arealordningen permanent ekstensivering (PE) er en del af Landdistriktsprogrammet for 2024-2025, som i marts 2024 blev aftalt i forligskredsen bag den politiske aftale, der blev indgået mellem regeringen og et bredt flertal i Folketinget den 4. oktober 2021.

PE har til formål at yde tilskud til at udtage landbrugsjord mhp. en varig effekt i form af reduceret klimapåvirkning og mindsket kvælstofpåvirkning samt fremme af biodiversiteten.

Alle ejere af landbrugsarealer kan søge inkl. både private, fonde og offentlige myndigheder.

Der kan som udgangspunkt søges tilskud til alle landbrugsarealer. I modsætning til ordningen om engangskompensation, er det således ikke et krav for at søge tilskud til PE, at arealet ligger inden for et etableret vådområde- eller lavbundsprojekt/vand- og klimaprojekt. Det er en betingelse for at søge tilskud, at arealet har været anmeldt som enten omdrift (herunder visse permanente afgrøder) eller permanent græs inden for referenceperioden, som er 2021-2023. I bilag til bekendtgørelsen har Landbrugsstyrelsen angivet, hvilke afgrøder der er kategoriseret under hver af de to arealtyper.

Derudover er det en betingelse for at søge, at ansøger er ejer af arealet, og at der søges til et sammenhængende areal på mindst 0,3 ha.

Arealet må ikke på forhånd være omfattet af et kombineret forbud mod gødskning og sprøjtning eller forbud mod gødskning, sprøjtning og omlægning. Således er bl.a. § 3-registerede arealer ikke tilskudsberettigede. Der kan endvidere ikke søges tilskud til naturarealer.

Ansøgningsperioden forventes at løbe fra 2. september – 31. oktober 2024. Ansøgning sker i et særligt ansøgningsskema, som vil være tilgængeligt på Landbrugsstyrelsens hjemmeside, når ansøgningsrunden åbner. Selve tilsagnsperioden løber fra den 1. januar 2025 – 31. december 2025. Herefter vil de restriktioner og pligter, der følger af servitutten (se følgende afsnit), gælde permanent. Tilskuddet vil blive udbetalt som en engangsudbetaling i december 2025.

**Tilskuddets størrelse**

Tilskuddets størrelse for et areal fastsættes som udgangspunkt på baggrund af den afgrødekode, som arealet er anmeldt med i referenceperioden (2021-2023). Dette forudsætter dog, at afgrødekoden korrekt afspejler den reelle arealanvendelse. For arealer, der var omdriftsarealer (eller permanente afgrøder) i minimum et år i løbet af referenceperioden, udbetales der 82.500 kr./ha, mens der for arealer, der var permanent græs i hele referenceperioden, udbetales der 35.500 kr./ha. Det fremgår af bilag 1 og 2 til bekendtgørelsen, hvilke afgrødekoder der anses som henholdsvis omdrift og permanent græs.

For arealer der i referenceperioden er indberettet med miljøtilsagnsafgrødekoder anvendes satsen for permanent græs.

**Sammenhæng til andre ordninger**

Ordningen kan kombineres med grundbetaling, hvis aktivitetskravet overholdes og i givet fald også med ø-støtte. Videre kan den kombineres med pleje af græs- og naturarealer, forudsat at arealet lever op til kravene i plejegræs-ordningen.

**Servitut**

Der bliver tinglyst en servitut på arealet. Servitutten indeholder forbud mod brug af pesticider, gødskning og omlægning. Ved tinglysning bliver disse forbud permanente på arealet. Servitutten indeholder desuden en pligt til at lade arealet indgå i et vand- og klimaprojekt, projekt om vandløbsrestaurering eller klima-lavbundsprojekt, hvis en af de typer af projekter efterfølgende bliver etableret på arealet.

Landbrugsstyrelsen tinglyser servitutten og betaler tinglysningsafgiften. Tilsagnshaver er forpligtet til at underskrive servitutten.

**Bestøvervenlig blomsterblanding og hjemmehørende arter**

Det forventes, at der i tilsagnsåret vil være mulighed for at jordbehandle mhp. at så frø til en bestøvervenlig blomsterblanding eller hjemmehørende arter. Bestøvervenlig blomsterblanding følger arterne i bilag 1 i bekendtgørelse om grundbetaling m.v. til landbrugere for 2024. Hjemmehørende arter vil blive nærmere defineret i et bilag til denne bekendtgørelse. Bilaget forventes udarbejdet af Aarhus Universitet med henblik på kundgørelse sammen med bekendtgørelsen.

**Sanktioner**

Regler om bortfald af tilsagn, tilbagebetaling af støtte og sanktioner fremgår af art. 18, stk. 6 og art. 35 i Kommissionens delegerede forordning (EU) nr. 640/2014 af 11. marts 2014. Bestemmelserne er direkte anvendelige og må derfor ikke gengives i national lovgivning.

**Digitaliseringsklar lovgivning**

Et bredt flertal i Folketinget har indgået aftale om digitaliseringsklar lovgivning.

Bekendtgørelsens bestemmelser giver mulighed for digital understøttelse.

**Principperne for agil erhvervsrettet regulering**

De fem principper for agil erhvervsrettet regulering omfatter følgende: Muliggør anvendelse af nye forretningsmodeller, mere enkel og formålsbestemt, teknologineutral, helhedstænkende og sikrer brugervenlig digitalisering.

Landbrugsstyrelsen har vurderet, at principperne ikke er relevante, idet reguleringen ikke påvirker virksomhedernes mulighed for at teste, udvikle og anvende digitale teknologier og forretningsmodeller.

Landbrugsstyrelsens vurdering har været i præhøring i Erhvervsstyrelsen, som ikke har haft bemærkninger hertil.

**Erhvervsøkonomiske konsekvenser**

De erhvervsøkonomiske konsekvensvurderinger af bekendtgørelsen er beskrevet i det vedlagte dokument om erhvervsøkonomiske konsekvensvurderinger (EØK).

Landbrugsstyrelsens vurdering har været i præhøring i Erhvervsstyrelsen, som ikke har haft bemærkninger hertil.

**Forholdet til EU-lovgivningen**

Landbrugsstyrelsen vurderer, at de ændrede bestemmelser i bekendtgørelsen ikke går videre end minimumskravene i EU-reguleringen, herunder hvad der er nødvendigt for at administrere kravene i EU-reguleringen.

**Ikrafttrædelsesdato**

Bekendtgørelsen forventes at træde i kraft den 31. august 2024.

Venlig hilsen

Landbrugsstøtte & Geodata

Landbrugsstyrelsen